Rada školy pri Súkromnej materskej škole Motýlik, 

Pri parku 16/51, 911 06 Trenčín

ŠTATÚT RADY ŠKOLY 
1.  Základné ustanovenia
Rada školy sa zriaďuje pri SMŠ Pri parku 16/51, Trenčín podľa zákona NR SR č. 321/2025 Z. z. o školskej správe a o zmene a doplnení niektorých zákonov. Sídlo rady školy je zhodné so sídlom školy, pri ktorej je zriadená.

2. Pôsobnosť a poslanie Rady školy
1. Rada školy je ustanovená podľa zákona č.321/2025 Z. z. o školskej správe a o zmene a doplnení niektorých zákonov, s pôsobnosťou na 4 roky. 

2. Rada školy je iniciatívnym a poradným samosprávnym orgánom, ktorý  vyjadruje a presadzuje záujmy školy, rodičov detí, detí, pedagogických a nepedagogických pracovníkov v jej kompetencii v oblasti vzdelávania a výchovy. 

3. Rada školy plní kontrolnú funkciu voči riaditeľstvu SMŠ.

3. Činnosť Rady školy
1. Rada školy sa vyjadruje ku všetkým skutočnostiam, ktoré sa týkajú riadiacej činnosti i fungovania SMŠ Pri parku 16/51, Trenčín v súlade s plánom zasadnutí RŠ predkladá na jej jednotlivé zasadnutia príslušné materiály spravidla v písomnej forme a v požadovanom množstve.

2. Štatutárnym zástupcom RŠ je jej predseda.

3.   Rada školy:

a) na základe riadne vykonaného výberového konania kandidátov (RŠ nie je orgánom realizujúcim výberové konanie) navrhuje kandidáta na vymenovanie riaditeľa SMŠ Pri parku 16/51 , Trenčín.

b) navrhuje alebo sa vyjadruje k návrhu na odvolanie riaditeľa SMŠ Pri parku 16/51, Trenčín.

c) vyjadruje sa ku všetkým skutočnostiam, ktoré menia alebo regulujú vzťahy v organizačnej a vzdelávacej štruktúre školy v jej kompetencii.

4.   Rada školy sleduje dodržiavanie Deklarácie práv dieťaťa (vydanej organizáciou 

      UNESCO) a Dohovoru o právach dieťaťa v podmienkach školy.

4.  Zloženie Rady školy a spôsob voľby členov
1. Rada školy má 5 členov

2. Rada školy sa skladá z nasledujúcich členov, volených tajným hlasovaním, príp. delegovaných:

a) dvaja zvolení zástupcovia zamestnancov školy,

b) jeden zvolený zástupca zákonných zástupcov,

c) dvaja delegovaní zástupcovia zriaďovateľa.
3. Voľby sa uskutočňujú tajným hlasovaním na Stretnutí Rady školy, ktorých zástupcovia  tvoria Radu školy.

4. Členovia Rady školy sú volení na štvorročné funkčné obdobie Rady školy. Členom môžu byť len fyzické osoby spôsobilé na právne úkony a sú bezúhonné. Funkcia člena rady školy je nezlučiteľná s funkciou riaditeľa školy. Členstvo v Rade školy je čestné.

5. Členstvo v RŠ zaniká uplynutím funkčného obdobia, ak dieťa zvoleného zástupcu rodičov prestane byť žiakom školy, písomným vzdaním sa členstva dobrovoľným odstúpením, odvolaním v dôsledku právoplatného odsúdenia za úmyselný trestný čin alebo dlhodobým, neplnením povinností vyplývajúcich z členstva v Rade školy, úmrtím, členstvo končí i ukončením vzťahu ku škole - ukončenie pracovnoprávneho vzťahu, ukončenie vzťahu rodič – dieťa – materská škola.

6. Člen Rady školy sa môže uchádzať o opakované zvolenie do novej Rady školy.

7. V prípade zániku členstva pred uplynutím funkčného obdobia Rady školy je predseda povinný do 30 dní iniciovať voľbu náhradného člena.

5. Rokovací poriadok Rady školy
1. Novozvolená Rada školy na svojom prvom zasadnutí zvolí zo svojich členov predsedu Rady školy.

2. Predsedu Rady školy volia a odvolávajú členovia Rady školy nadpolovičnou väčšinou hlasov všetkých členov Rady školy.

3. Predsedu Rady školy môže odvolať rada ak:

a) bol právoplatne odsúdený za úmyselný trestný čin

b) sám o to požiada 

c) koná v rozpore so štatútom Rady školy

d) nie je schopný zo zdravotných dôvodov vykonávať túto funkciu dlhšie ako 6 po sebe nasledujúcich  mesiacov v kalendárnom roku

4. Rada školy je uznášania schopná, ak je na jej zasadnutí prítomná nadpolovičná väčšina členov (3 hlasy)

5. Na platné uznesenie rady je potrebný nadpolovičný počet hlasov členov Rady školy (3 hlasy).  O uzneseniach Rady školy sa hlasuje na zasadnutiach.

6. Rada školy sa schádza 2-krát do roka na riadnom zasadnutí, alebo ak o to požiadajú najmenej jej 2 členovia alebo riaditeľ školy, do 15 dní od doručenia takejto žiadosti. Zasadnutie Rady školy zvoláva jej predseda. Zasadnutia Rady školy sú verejné, ak Rada školy dvojtretinovou väčšinou hlasov všetkých jej členov nerozhodne inak.

7. Predseda Rada školy informuje riaditeľa školy o pláne zasadnutí a výsledkoch zasadnutí písomnou formou.

6. Hospodárenie Rady školy
1. Rada školy zabezpečuje svoju činnosť z prostriedkov rozpočtu školy, ktoré sa vyčlenia na základe osobitného predpisu.

2. Rada školy nemá vlastný majetok.

3. Rada školy hospodári podľa schváleného rozpočtu.

4. Návrh rozpočtu na schválenie predkladá predseda Rady školy, najneskôr do 30. novembra kalendárneho roka.

7. Práva a povinnosti člena Rady školy
1. Člen Rady školy má právo:

a) voliť a byť volený,

b) navrhovať kandidátov na funkciu predsedu Rady školy,

c) byť informovaný o všetkých skutočnostiach, ktoré sú predmetom rokovania Rady školy a slobodne sa k nim vyjadrovať,

d) hlasovať ku všetkým uzneseniam Rady školy,

e) predkladať na jednanie vlastné námety a materiály

2. Člen Rady školy je povinný:

a) zúčastňovať sa na jej zasadnutiach. Neúčasť na troch po sebe nasledujúcich  zasadnutiach sa  môže hodnotiť ako nezáujem o prácu v Rade školy a neplnenie povinností člena rady podľa jej štatútu

b) zabezpečiť ochranu údajov chránených všeobecne záväznými právnymi normami, alebo po prijatí takéhoto uznesenia radou.
8. Práva a povinnosti predsedu Rady školy
1. Predseda Rady školy je štatutárnym orgánom, ktorý riadi činnosť rady a koná v jej mene.

2. Predseda Rady školy zvoláva, pripravuje a riadi jej zasadnutia.

3. Predseda Rady školy na najbližšom zasadaní po ustanovujúcom zasadnutí Rady školy predloží Rade školy návrh štatútu Rady školy na schválenie.

4. Predseda Rady školy dohliada na plnenie uznesení a informuje Radu školy.
9. Ďalšie ustanovenia

1. Znenie štatútu môže byť upravené, zmenené a doplnené na návrh člena Rady školy po schválení nadpolovičnou väčšinou členov Rady školy (3 hlasy).

2. Predseda Rady školy informuje riaditeľa školy o pláne zasadnutí na príslušný kalendárny rok.

3. Riaditeľ školy v súlade s plánom zasadaní predkladá Rade školy príslušné materiály a to spravidla v písomnej forme.

10. Záverečné ustanovenia
Tento štatút Školskej rady pri SMŠ Motýlik, Pri parku 16/51, Trenčín bol prerokovaný a schválený na prvom riadnom zasadaní Rady školy dňa 1.9.2026 a od tohto dňa nadobúda účinnosť.

V Trenčíne, dňa 1.9.2026                    
                                                    

                                                                                       ––––––––––––––––––––––––






  
                   podpis predsedu Rady školy

